
Legenda tărâmului Imutall

A FOST ODATĂ CA NICIODATĂ... 

Cu mii de ani în urmă, chiar înainte ca omenirea să fi existat, un târâm magic de o frumusețe ezoterică dădea viață Universului pustiit. Timpul și spațiul erau irelevante.  

Imutall era împărțit în două regate, Dominion și Niomanod. 

În Dominion existau lamienii, creaturi mitice înzestrate cu puteri magice. Erau caracterizate prin strălucirea corpului în culori vibrante și luminoase, care de multe ori variau în funcție de starea lor de spirit sau de intenția lor. Razele emanate de corpurile lor aveau menirea de a lumina tărâmul și tot ce îl înconjura. Erau ființe pure, care aveau să contribuie de multe ori la bunăstarea omenirii. Aveau abilitatea de a controla mintea oamenilor, însă doar atunci când istoria acestora se modifica. Nu aveau voie să intervină prea mult în deciziile lor. Atunci când veneau pe pământ, aveau abilitatea de a se transforma în porumbei sau de a lua chiar chip de om pentru a se infiltra printre ei, dar nu puteau sta prea mult în forma aceea, pentru că riscau să rămână captive pentru totdeauna în lumea noastră, iar pe tărâmul magic s-ar fi dezlănțuit haosul.

Lamienii erau conduși de regele Ozbris si regina Nettix, care domneau într-un palat de cristal înfăptuit cu magie. Paisprezece turnuri groase, rotunde, formau un zid de protecție pe două laturi ale castelului și erau conectate prin ziduri falnice și grele, din cristal albastru. Ferestrele simple erau împrăștiate cu generozitate în jurul pereților, în modele simetrice, împreună cu creneluri în sus, pentru protectorii castelului. O poartă uriașă, cu uși înalte, din cristal negru străjuia singura cale de intrare în mărețul palat. Clădiri de diferite dimensiuni și structuri ciudate populau terenurile din afara zidurilor castelului.

Regina și regele aveau ca sfătuitori șapte ființe înzestrate cu puterile magiei pe care aveau voie să le folosească doar atunci când era cu adevărat necesar pentru a nu crea anarhie. Celelalte ființe ale regatului aveau responsabilitatea de a pluti în Universul infinit pentru a oferi lumină și căldură tuturor planetelor care fuseseră create de însuși regele Ozbris.

În Niomanod existau unniruonii, ființe de diferite mărimi și forme nedefinite  care străluceau precum focul. Unniruonii erau conduși de regina Jemisha, aceasta nedorind să ofere ființelor din regatul său un rege. 

Dorea să dețină controlul suprem. 

Castelul în care domnea regina Întunericului, așa cum era supranumită de multe ori, avea șapte turnuri puternice, pătrate, care înconjurau castelul. Turnurile atingeau de două ori înălțimea zidurilor și erau legate prin structuri mai joase, late, din cristal roșu. Ferestrele largi se puteau observa cu dificultate ici și colo de-a lungul pereților în modele asimetrice. Neantul din jurul castelului era întrerupt uneori de ființe ciudate care apăreau și dispăreau fără nicio noimă. Regatul era iluminat de flăcări misterioase ceea ce însemna că  răul era ținut în loc și limitat la o sferă de putere. 

Peisajul era ciudat de frumos și în același timp înfricoșător.

Jemisha avea ca sfătuitori cinci ființe care dețineau puterea magiei distrugătoare. 

Ființele din regatul Niomanod se ocupau în special de sufletele pierdute ale oamenilor, după moartea acestora. Fie le ajutau să-și găsească liniștea, fie le chinuiau pe vecie. Se puteau transforma în orice ființă înspăimântătoare când erau nevoiți să ajungă pe Pământ. Uneori erau invizibili, alteori își arătau înfățișarea monstruoasă doar pentru a-i îngrozi pe oameni, pentru că se hrăneau cu suferința lor. 

Unniruonii aveau menirea de a distruge ceea ce regele Ozbris clădea, dar doar în termeni impuși de acesta. Exista o lege strictă pentru ambele regate care crea o armonie între bine și rău. 

În tărâmul Imutall, binele și răul se împleteau într-un dans fermecător. Frumusețea și misterul tărâmului erau unice. Ființele, bazate pe putere spirituală și energii, trăiau în deplină armonie. Deși timpul era irelevant, putea fi controlat de fiecare ființă în parte. Pustiul putea fi transformat într-o câmpie vastă plină de flori parfumate cu diferite arome doar dintr-o simplă clipire sau dintr-un singur gând. Creaturile aveau libertatea de a își făuri propria realitate, iar peisajul se modifica mereu, creând mai multe lumi într-una singură.

Rosmerta, cea mai puternică vrăjitoare din regatul Dominion, avusese un vis premonitoriu despre o planetă unde se putea crea viață. Îi aduse la cunoștință regelui și au mers împreună pentru a se asigura dacă visul fusese real. Ozbris dorise de nenumărate ori să descopere o planetă unde ar fi putut să creeze ceva ce ar fi dăinuit pentru totdeauna. Regina Nettix dori să cunoască și ea minunea despre care Rosmerta nu mai înceta să vorbească. Au decis ca momentan descoperirea să fie un secret. Regina din regatul Niomanod nu trebuia să afle înainte ca Ozbris să decidă ce va face cu planeta pe care au ajuns numaidecât. 

Rosmerta rămase neclintită când văzu frumusețea ireală a planetei. Regele se plimba fără stare și cu uimire în priviri, nu înțelegea cum fusese posibilă o asemenea creație. Regina era fascinată de vegetația din jurului ei și simți că acela era locul unde și-ar fi dorit să rămână pe vecie. Nu se compara cu nimic din ceea ce văzuse până atunci. Aerul pe care îl respira îi făcea corpul să strălucească într-un mod cu totul inedit și fascinant. Pădurile erau nesfârșite și se întindeau până la orizont, acoperind munții înconjurați de nori și formațiunile stâncoase. Copacii înalți transformau razele soarelui într-o ploaie de lumină, cu flori și plante formând un covor perfect sub arborii imenși. Era ca un paradis de culori și lumini. 

Se opriră preț de câteva momente pentru a se privi unul pe altul. Aveau forme diferite față de cele cu care erau obișnuiți și spre surprinderea lor le puteau folosi ca și cum le-ar fi avut dintotdeauna. Atunci regele a decis că acea planetă era destinată unor creaturi unice.

－ Vom crea o specie nouă, spuse Ozbris cu atât de mult entuziasm în voce, încât o întristă pe regină.

－ Credeam că această planetă va deveni noul nostru regat, spuse aceasta cu dezamăgire.

－ Vom crea o specie inferioară nouă, de care vom avea grijă. Vor fi precum copiii noștri.

－ Dar de ce inferioară? întrebă regina, curioasă.

－ Pentru că nu știm nimic încă despre această planetă, care va avea numele de Pământ. Îi vom ajuta să evolueze și îi vom ghida spre eternitate. 

－ Adică vor fi nemuritori, la fel ca noi?

－ Va fi o greșeală colosală, se auzi, din depărtare, vocea Rosmertei.

－ Sunt de acord cu ea, spuse Nettix, în timp ce se apropie de Ozbris și îi mângâie obrazul.

－ Momentan, vom face așa cum am decis deja. Specia pe care o vom crea va avea denumirea de om. Nu vor deține abilitățile și puterile noastre, dar le putem oferi din elixirul eternității dacă vom reuși să creăm o specie perfectă.

－ Atunci de ce îi mai creezi? Cum vor putea supraviețui fără abilități?

－ Pentru început le voi oferi inteligența iar când se vor înmulți vom infiltra ființe din tărâmul nostru printre ei pentru a îi controla și a îi ajuta să evolueze. 

－ Încă o greșeală, spuse Rosmerta în timp ce se apropia de ei. Asta înseamnă că va trebui să infiltrezi ființe și din regatul întunecat ceea ce probabil că va crea haos. Chiar și după mii de ani, Jemisha încă așteaptă momentul potrivit pentru a te nimici regele meu.

－ Tocmai de aceea tu te vei ocupa de oameni. 

－ Și eu ce voi face? întrebă Nettix cu tristețe, în voce în timp ce le întoarse spatele la amândoi pentru a privi florile de sub picioarele sale care sclipeau în diferite culori.

－ Tu le vei oferi din iubirea ta infinită. Iubirea va fi Lumina care îi va călăuzi pe cei ce o vor oferi și o vor primi. Iubirea va fi puterea lor supremă, sporind bunătatea, totodată, consolidându-i umanității șansa de a nu pieri în propriul egoism orb. Iubirea va expune și va revela. Pentru iubire vor trăi și vor muri. Această forță va oferi sens vieții. Îi vei ocroti ca pe copiii tăi. Îi vei învăța cum să iubească și să ofere iubire. Îi vei proteja la nevoie și îi vei ierta și îndruma atunci când vor greși.

－ Bine, spuse Nettix cu oarecare bucurie în voce, în timp ce se făcu nevăzută.

－ Cum propui să creăm aceste ființe, regele meu?

－ Îi vom crea prin magie, și tot prin magie îi vom distruge, dacă planul meu va eșua. Vom încerca atât cât va fi necesar pentru a crea niște ființe demne de a locui pe această planetă. Le vei face forma corpului din pământ și vei turna peste ei elixirul vieții. Din pământ vor fi făcuți și în pământ se vor transforma atunci când vor fi distruși.

Așa au fost creați primii oameni pe Pământ. Ozbris aproape că se înfurie când Rosmerta dădu viață unor ființe incredibil de mari, ca niște giganți, însă era mulțumit deși acestea păreau odioase, departe de perfecțiunea pe care și-o imaginase el. Giganții se înmulțeau mai repede decât și-ar fi propus Ozbris. Haosul pusese stăpânire pe planetă fiind necesară nimicirea lor. Apoi i-a creat încă o dată și încă o dată, până când a reușit să obțină ceea ce își dorea. Giganții au fost transformați în stânci și munți iar în locul lor au fost create ființe mai mici.

Regina Jemisha aflase de planul regelui Ozbris și pentru că acesta ținuse totul secret decise să se răzbune. La fiecare creație a sa, regina Întunericului infiltra ființe din regatul său, pentru a îi provoca pe oameni să se ucidă între ei, să pornească războaie sângeroase și să cotropească teritoriile unde oamenii trăiau în armonie și pace. Când Ozbris a înțeles că nimic din ce crease el nu fusese greșit, a decis să o implice și pe Jemisha în planul său. Dacă ei puteau împărți același tărâm trăind în armonie, poate că și oamenii ar fi reușit să dețină controlul asupra propriilor decizii așa că i-a permis Jemishei să folosească din magia întunecată atât cât să nu compromită în vreun fel ceea ce realizase el. 

Viclenia Jemishei însă nu avea limite, știa că slăbiciunea reginei Nettix îi va oferi șansa să distrugă omenirea. Își dorea ca planeta să-i aparțină, să creeze ea însăși ființe după propria-i asemănare, cu abilități infinite. Momentan, s-a rezumat doar la a infiltra în mintea oamenilor gânduri și stări negative. Aceștia puteau decide dacă le vor folosi sau le vor distruge cu iubirea infinită pe care au primit-o de la Nettix. 

Jemisha știa că majoritatea oamenilor erau slabi și nu aveau puterea de a-și suprima asemenea sentimente. Știuse de la început că planul regelui va eșua doar pentru simplul fapt că îi permisese reginei Nettix să le ofere oamenilor cea mai mare și distrugătoare slăbiciune pe care prea puțini ar fi știut să o folosească. Jemisha știa că, în aceeași măsură, iubirea era cea mai puternică forță, deoarece nu avea nicio limită, așa că încercă din răsputeri pentru a îi provoca pe oameni să simtă doar ură, egoism și lăcomie. În secret, a construit sub pământ o cavernă din cristal unde a creat ființe înfricoșătoare care puteau controla forțele naturii. Magia întunecată îi făcea invizibili pentru ochiul uman și totodată pentru ființele din regatul Dominion. 

Îl puse ca domnitor peste acel tărâm pe Satan, unul dintre cei mai loiali slujitori ai săi, însă acesta reuși oarecum să scape de sub vraja ei și transformă caverna de cristal într-un infern unde crea monștri odioși cărora le dădea voie să se infiltreze în lumea umană pentru a îi provoca să își piardă controlul asupra propriilor gânduri și acțiuni.

Mii de ani încercă regele Ozbris să clădească o lume demnă de a locui pe o planetă precum Pământul. A renunțat într-un final și s-a decis să se retragă, fără a îi permite totuși Jemishei să distrugă în totalitate ceea ce făurise el. 

Exista o lege strictă impusă de acesta. 

Nici lamienii și nici unniruonii nu aveau voie să intervină în viața și deciziile oamenilor mai mult decât ar fi fost necesar, altfel, ființe magice ar fi fost distruse pentru totdeauna. Vraja făcută de Rosmerta asupra ambelor regate era menită să mențină pacea în tărâmul magic, dar și umanitatea să continue a exista. Dacă o ființă lamiană ar fi intervenit prea mult în viața unui om, aceasta era blestemată a se transforma în stea care avea să strălucească pe cerul infinit al Pământului, pentru a veghea asupra oamenilor noaptea și a le lumina calea celor rătăciți în întuneric. 

Unniruonii erau blestemați să dăinuie veșnic într-un foc mistuitor și chinuitor în interiorul Pământului, unde aveau menirea de a ține captive sufletele oamenilor chinuite și distruse de trufie, tiranie și egoism. Când un lamian intervenea în destinul umanității, era distrus un unniruonian, și invers.

Chiar dacă pe tărâmul magic pacea și armonia încă existau, oamenii evoluau atât de mult, încât se apropiau de propria distrugere fără ca o forță magică să intervină. Ozbris privea dezamăgit din palatul de cristal cum ceea ce cândva puteau fi numiți copiii lui, se îndreptau cu pași repezi spre o apocalipsă iminentă. Invidia și lăcomia pusese stăpânire pe fiecare ființă umană și nici măcar nu îi mai păsa dacă era de vină magia Jemishei sau pur și simplu greșise pe undeva când îi crease. 

Nettix îl privea din umbră întristată până la lacrimi, care mai apoi se transformau în picături de apă care cădeau șiroaie pe Pământ, transformându-se în mări și oceane. Își dorea să îi poată alina cumva durerea prea iubitului său soț care părea că îl distrugea tot mai mult. Vizitase omenirea de prea multe ori în ultimul timp tocmai pentru a găsi o rezolvare. Își dădea seama că părea tot mai imposibil, dar nu dorea să renunțe. Lăsa câte puțin din iubirea ei oamenilor, dar niciodată nu era de ajuns.  

Așa a ajuns să se îndrăgostească iremediabil de bărbatul pe care l-a salvat de la moarte. Se simțea vinovată pentru că îl trădase pe cel căruia îi oferise cândva toată iubirea sa, dar fără să înțeleagă cu adevărat cum se întâmplase o asemenea greșeală și fără a căuta răspunsuri la întrebările care îi măcinau sufletul, se lăsă purtată de sentimentul pe care îl oferise de mii de ani oamenilor pe cele mai înalte culmi ale fericirii.

Vorlud era un bărbat cu o poveste de viață sfâșietoare, lucru care a determinat-o pe regină să-i mai ofere o șansă la viață. El luase hotărârea să pună capăt vieții inutile pe care o trăise patruzeci de ani. Nu mai avea pe nimeni. Toate rudele sale muriseră de o boală ciudată, răpuse într-un timp atât de scurt, că nici nu și-au dat seama că sunt pe moarte. Vorlud nu avea soție sau copii, iar moartea celui mai bun prieten al său, pe care îl cunoștea dintotdeauna, i-a răpit dorința de a trăi. Se simțea atât de singur, încât nu mai suporta să respire aerul, care părea că-l sufocă tot mai mult. De ce să trăiască el, când oamenii cei mai buni din jurul său muriseră din cauza unei boli necunoscute și misterioasă? Toți doctorii i-au spus că fusese un mister că scăpase din calea ucigașului invizibil, numai că el nu se simțea norocos, ci doar un păcătos, pe care nici Universul nu și-l dorea.

Într-o zi, Vorlud a așteptat ca întunericul să acapareze pământul, a luat o funie și s-a dus în inima pădurii, cu intenția clară de a-și pune capăt zilelor. Nu dorea să fie văzut, nu dorea să fie salvat. S-a urcat pe o creangă mai groasă, a legat un capăt al funiei de ea, iar pe celălalt și l-a trecut în jurul gâtului. A stat câteva momente și a meditat la viața lui. Regretele îi îngreunau sufletul, și așa sfâșiat de durere. Când a fost pe punctul de a sări, a observat o lumină strălucitoare și multicoloră apropiindu-se de el. Nici măcar nu și-a dat seama când lumina a împrumutat forma unei femei de o frumusețe răpitoare, care s-a așezat lângă el.

A privit-o minute bune, frecându-se la ochi, convins că e doar o iluzie. Femeia l-a studiat și ea, amuzată. I-a atins mâna, insuflându-i o pace interioară imposibil de descris în cuvinte. De parcă durerea lui nici nu existase vreodată. Femeia părea un înger coborât pe pământ. Părul i se unduia în jurul chipului superb, iar ochii îl priveau de parcă îi citeau în suflet. 

Simțurile lui Vorlud au intrat în alertă. 

Femeia emana liniște și bunătate, iar pădurea, parcă în semn de respect pentru ea, încetase să freamăte. Ce miros suav și încântător i-a invadat lui Vorlud nările... Iar când ea i-a vorbit pentru prima dată, nu și-a mai dorit să moară, ci a simțit că vrea să trăiască mai departe. Chiar dacă întâlnirea lor era misterioasă și inexplicabilă, a renunțat la ideea sinuciderii fără a cugeta la cele ce se întâmplau.

Regina Nettix știa că nu poate sta prea mult în formă umană, așa că l-a convins pe bărbat că merită să trăiască și i-a promis că-l va vizita ori de câte ori va putea. Și-a atins buzele de ale lui, oferindu-i șansa de a cunoaște iubirea în cea mai pură formă, apoi s-a transformat în lumină și a dispărut. Vorlud  a lăsat pădurea în urma și gândul sinuciderii în interiorul ei. S-a îndreptat cu pași repezi spre casă și și-a propus să își dedice restul vieții pentru a îi ajuta pe oameni să cunoască iubirea fără limite. Regina s-a ținut de cuvânt și l-a vizitat din când în când, uneori fără a își face simțită prezența, doar pentru a se asigura că bărbatul renunțase definitiv la a își curma viața înainte de termen.

Așa a început imposibila poveste de dragoste dintre o ființă magică și un om. Existența reginei devenise imposibilă fără bărbatul pe care îl venera mai mult decât o făcuse vreodată cu regele Ozbris. Vorlud devenise slăbiciunea sa care o făcu să uite de omenirea pe care trebuia să o salveze de la pieire. Oamenii încetară să mai cunoască și să experimenteze sentimentul suprem iar haosul se dezlănțuia tot mai mult pe Pământ. 

Jemishei, regina din Niomanod, i s-a adus la cunoștință în repetate rânduri moartea inexplicabilă a unor ființe din regat. Legea era una pentru ambele regate, știa asta. Ardea de nerăbdare să se răzbune pe regele regatului Dominion, care nu le permitea supușilor ei să facă ceea ce erau meniți cu omenirea. A urmărit-o de câteva ori pe regina Nettix și, când i-a descoperit secretul, a chemat-o pe cea mai puternică vrăjitoare din regat și i-a poruncit să-i prezică viitorul. Părea că nu era necesar să facă absolut nimic ca să-și ducă la capăt răzbunarea, pentru că totul avea să curgă de la sine, odată cu trădarea reginei, așa că a așteptat momentul când anarhia avea să se instaleze pe tărâm, dar și pe pământ. Însă aceasta nu știa că una din ființele din regatul său care deținea magia intervenise oarecum în planul său de răzbunare și crease ceva ce nimeni nu ar fi îndrăznit vreodată să facă.

Din iubirea dintre Nettix și Vorlud se înfiripă o mică ființă în interiorul reginei care creștea cu o viteză uimitoare. Aceasta se panică la aflarea veștii. Știa că așa ceva ar fi fost imposibil și totuși ceva magic putea fi la mijloc. Îi ceru sfatul Rosmertei în care avea încredere deplină. 

－ Nu mă așteptam ca distrugerea omenirii și a tărâmului să fie creată tocmai de tine, spuse Rosmerta cu dezamăgire în voce în timp ce îi întoarse spatele reginei pentru a intra în umila sa încăpere. 

Nettix o urmă și o împiedică pe aceasta să îi închidă ușa lăsând-o pe dinafară.

－ Te rog să mă ajuți. Simt că este ceva neobișnuit în toată povestea asta. Știi bine că nu am dorit niciodată să distrug ceea ce preaiubitul meu soț a creat.

－ Dacă va fi vorba despre magie, ceva ce nu aveai cum controla, te voi ajuta, dar dacă totul s-a întâmplat din propriul tău egoism atunci va trebui să te descurci singură.

Rosmerta îi arătă cu degetul spre patul unde trebuia să se întindă, era acoperit cu o mantie magică care strălucea în diferite culori.

－ Dacă acele culori vor rămâne neschimbate atunci înseamnă că totul s-a întâmplat natural iar dacă se vor preschimba într-o culoare sângerie atunci a fost vorba despre magia întunecată. 

Nettix privi patul ciudat și se apropie de el cu teamă. Regreta că pierduse controlul asupra omenirii, dar mai ales asupra propriei ființe. Nu înțelegea cum fusese posibil să își piardă rațiunea și sufletul pentru un singur om când avusese grijă de milioane de alți oameni înaintea lui. Ceva era în neregulă chiar dacă într-un fel simțea că sentimentele pentru Vorlud erau reale. 

Se așeză înspăimântată pe pat. 

Își dorea ca vina să nu îi aparțină doar ei, nu ar fi putut trăi veșnic cu durerea pricinuită de eșecul său. Multitudinea de culori începea încet, dar sigur, să se transforme într-una singură ceea ce însemna că magia întunericului provocase ceva iremediabil.

－ Îmi pare rău regina mea, spuse Rosmerta în timp ce o privea pe aceasta cu tristețe. Din păcate nu pot face nimic pentru tine pentru că ceea ce a fost creat în interiorul tău este mai presus de puterile mele. Acea ființă este creată din iubirea ta eternă amestecată cu magia distrugătoare. Una din ele o va învinge pe cealaltă într-un final, depinde care va fi mai puternică. Putem să îi spunem regelui că am creat noi acea ființă, dar nu garantez că planul nostru va fi unul bun. Voi încerca să îmi folosesc magia pentru a o învinge pe cea întunecată însă vom vedea dacă va funcționa doar atunci când vei da naștere acelei ființe.

Nettix nu mai spuse nimic. 

Se ridică ușor de pe pat în timp ce lacrimile care îi invadară chipul provocau ploi torențiale pe Pământ. Inundații cumplite distrugeau tot în calea lor și înghițeau oameni fără a le oferi șansa de a se salva. Își dorea ca umanitatea să nu fi existat vreodată, poate că așa existența ei ar fi fost mult mai simplă. Merse agale către tronul regelui de unde acesta nu se mai clintise de prea mult timp, răpus fiind de durerea provocată de propria-i creație. Încercă să afișeze un zâmbet forțat moment în care ploaia se opri iar soarele prevestea vremuri bune.

－ Am decis că este momentul să avem un moștenitor domnul meu, spuse Nettix cu teamă în voce. Poate că așa durerea îți va fi alinată într-o oarecare măsură.

Ozbris observă acel detaliu și deși dori să pară șocat de veste se prefăcu fericit.

－Cred că este momentul să schimbăm atmosfera sumbră din acest regat, continuă Nettix. Am folosit magie pentru a crea o ființă asemănătoare nouă care va fi menită să aducă o rază de speranță în sufletul tău.

Regele se ridică de pe tron și o îmbrățișă pe Nettix. Zâmbetul i se lărgi la gândul că va avea un moștenitor, dar se încruntă imediat ce o privi pe regină în ochi. Își dădu seama că ceva era în neregulă însă continuă să aibă încredere în aceasta. Avea nevoie de o speranță, de ceva care să îi redea dorința de altădată pentru a salva omenirea de la pieire. 

Regina Nettix renunță la a îl mai vizita pe Vorlud pentru a nu îl expune pericolului, nu înainte însă de a îi oferi acestuia din elixirul eternității pe care îl furase de la Rosmerta. Nu ar fi suportat ca preaiubitul său uman să încerce din nou să își pună capăt zilelor. Nu îi dezvălui faptul că vor avea un copil împreună tocmai pentru a nu îi provoca și mai multă suferință. Știa că oferindu-i eternitatea îl va condamna la tortură sufletească atunci când va realiza că ea nu va mai fi prezentă în viața lui. 

Egoismul reginei întrecuse orice măsură și chiar dacă era conștientă de acest aspect, își dori ca Vorlud să aibă șansa să își cunoască copilul la momentul potrivit. Știa că indiferent de ce va face totul se va nărui și va fi distrus.

Regele organiză chiar și o petrecere pentru a da de știre tuturor despre minunea din regatul său. O invită chiar și pe regina întunericului împreună cu supușii acesteia. Dorea ca fiecare ființă din tărâm să se bucure alături de el. 

Petrecerea fu brusc întreruptă de o liniște înfiorătoare când regina Nettix începu a scoate sunete înspăimântătoare. Durerile nașterii, care pentru ființele magice erau inexistente, au cuprins-o pe regină tocmai în toiul petrecerii. Oricât de mult a încercat să își înăbușe strigătul de durere căutând-o cu privirea pe Rosmerta pentru a o ajuta, nu reuși. Liniștea apăsătoare care era străpunsă din când în când de țipetele ei și ființele înmărmurite care o priveau a fost momentul în care Rosmerta a apărut de nicăieri și a prins-o pe Nettix înainte de a se prăbuși. 

Regele își reveni și el în fire și îi îndemnă pe invitați să continue petrecerea moment în care se făcu nevăzut. Când ajunse în dormitorul în care își petrecuse eternitatea cu regina sa și observă că aceasta avea forma umană iar strălucirea de altădată dispăruse fără urmă rămase încremenit. Avu totuși tăria de a închide ușa în urma lui pentru a nu mai vedea nimeni oroarea la care erau supuși ochii săi în acele momente de agonie amestecată cu furie peste limitele normale.

－ Ce înseamnă asta? urlă regele la Rosmerta arătând cu degetul spre cea pe care nu o mai recunoștea și spre ființa care ieșise din interiorul său.

－ Îmi pare rău regele meu. Totul s-a întâmplat atât de repede încât nu am avut șansa să repar ceea ce a provocat magia întunecată. 

－ Vrei să spui că toată nebunia asta a fost pusă la cale de Jemisha?

－ De data asta nu cred că a fost implicată în vreun fel. 

－Și Nettix nu are nicio vină în toată povestea asta? De ce seamănă acel copil cu oamenii? De ce nu strălucește?

－ Îmi pare rău regele meu, dar va trebui să discuți cu regina despre aceste detalii. Sunt sigură că își va reveni în curând.

－Scapă de abominația asta. Reneg această ființă incapabilă de a fi vreodată moștenitoare la tron. Dacă cineva din regatul meu va afla de aceasta situație te voi ucide în chinuri insuportabile chiar și pentru tine. 

Rosmerta luă copilul pe care îl înfășură într-o mantie magică pentru a nu fi văzut de nimeni și se retrase în umila sa încăpere. Pregăti un leagăn cu magie și așeză copilul pe care nu se mai sătura să îl privească. Pielea rozalie și ochișorii gingași au reușit să îi înmoaie sufletul înghețat de mileniile care trecuseră peste el. 

Nu putea ucide o făptură atât de mică și neajutorată. 

Ozbris nu mai avu răbdare ca regina să își revină. 

A luat-o în brațe și a dus-o în cel mai pustiit loc de pe fața pământului unde a abandonat-o pentru totdeauna. A blestemat-o să nu mai găsească niciodată calea spre tărâmul Imutall. Să rămână pe vecie captivă printre oameni. Să nu mai aibă niciodată șansa de a fi zeița iubirii ci doar durerea să îi cuprindă inima și sufletul. Când se întoarse în regatul în care nu mai dorea să domnească rămase înmărmurit când văzu ființele lipsite de viață și strălucire. 

Așa ceva nu era posibil. 

Nimeni și nimic nu ar fi putut avea suficientă putere sau magie pentru a ucide ființe menite să dăinuie veșnic. Regele se grăbi să ajungă la Rosmerta când simți o durere ciudată în piept. O ființă mică și monstruoasă își înfipse mâinile ciudate în pieptul său și îi scoase inima multicoloră din care se înfruptă cu poftă. Apoi îi absorbi energia care îi ieșea din gură în timp ce își dădea ultima suflare. 

Creatura începu să alerge fericită printre cadavrele fără viață. Sunetele ciudate și înfricoșătoare pe care le scotea o ajută pe Rosmerta să o găsească la timp, înainte ca ființele cu puterea magiei întunericului să ajungă la ea pentru a o răpi. Își folosi puțina energie rămasă și transformă monstrul, care cu câteva momente în urma fusese doar un copil gingaș, într-un porumbel iar apoi au plecat pentru totdeauna din tărâmul magic. Aruncă în urma sa o minge magică care explodă în aer. 

Pregătise de mult timp magia din acel cristal care era menită să ascundă existența tărâmului. Oricine ar fi părăsit tărâmul nu va mai reuși vreodată să găsească calea de întoarcere și oricine va rămâne în tărâm va fi fermecat pentru a îl proteja chiar cu prețul vieții. Într-un final răul a învins binele. Armonia și pacea au fost dintotdeauna superficiale și pe cale de a fi distruse în orice moment. 

Tărâmul magic a rămas o enigmă care probabil că nu va fi deslușită niciodată.

Tayla se retrăsese într-o țară insulară din Europa de Sud, un arhipelag în centrul Mării Mediterane. Încă nu înțelegea cum era posibil ca dintre toate ținuturile posibile de pe pământ să ajungă tocmai în acel loc lipsit de noimă. Formele ciudate ale stâncilor și grotele înspăimântătoare îi dădeau fiori reci. Era totuși fascinată de istoria străveche a insulei, de parcă se asemănau.

Călătorise prin toată lumea și încă nu aflase vreun loc unde să se ascundă cât mai bine sau să supraviețuiască fără a fi descoperită. Știa că oricum va fi găsită de vrăjitoarele care doreau să o distrugă, dar cel puțin avea destul timp să se gândească la o soluție. Făcuse greșeala fatală s-o omoare pe una dintre cele douăsprezece vrăjitoare venite pe pământ pentru a o ucide înainte de a se dezlănțui haosul. Inițial, n-a știut cine e, dar nici nu a regretat după aceea că i-a luat viața, pentru că, așa, a dobândit o putere supranaturală. Măcar acum avea încă un atu cu care se putea apăra atunci când va fi în pericol. 

Deși rezultatul o mulțumea, nu înțelegea pe deplin cum era posibil ca puterile vrăjitoarelor să se transfere în corpul său. Însă, pentru a deveni invincibilă, avea nevoie și de puterile celorlalte unsprezece vrăjitoare. De fapt, îi trebuia o armată, dar cum să facă rost de ea? Încă nu știa de ce o urmăresc vrăjitoarele, de ce doresc atât de mult s-o distrugă pentru totdeauna și, mai ales, de ce au așteptat sute de ani ca s-o nimicească. Cea care a avut grijă de ea nu a dorit niciodată să îi dezvăluie prea multe detalii din trecutul său sau despre motivul vrăjitoarelor de a o ucide. Tocmai de aceea Tayla a decis să plece cât mai departe de ea pentru a afla singură răspunsurile la întrebările care nu îi dădeau pace și îi răneau sufletul și-așa distrus de o povară pe care nu o înțelegea.

Nu-și amintea prea multe din vremea copilăriei, iar asta o deruta din ce în ce mai mult. Nici măcar nu-și aducea aminte când ajunsese pe Pământ, dar păstra vii în memorie momentele când trăise doar în formă de porumbel. Paisprezece ani fusese nevoită să-și poarte blestemul pe aripile fragede. Cea care o salvase de la moarte și îi devenise ca o mamă încercase să-i facă viața cât mai ușoară, dar pe Tayla nimeni și nimic nu o putea mulțumi. 

Știa că e blestemată și că nu poate lua forma umană decât la paisprezece ani, iar pentru asta trebuia să ucidă o ființă umană. Nu

